Premijer Aleksandar Vučić izjavio je da protesti posle predsedničkih izbora u Srbiji predstavljaju pravi znak demokratije, a da kritike o koncentraciji moći u njegovim rukama odražavaju "manje ili više ličnu mržnju" prema njemu.

Vučić je u danas objavljenom intervjuu za britansko izdanje američkog portala Politiko izjavio da je na izborima za predsednika ostvario rezultate bolje nego što je očekivao i da je to bila "čista pobeda" jer su bila samo dva prava prigovora na dva bilrališta, "što ne znači ništa".



"To nije veliko pitanje. Svi to znaju. To je bio najmirniji izborni dan do sada u Srbiji. Zato su neki ljudi tako nervozni", izjavio je Vučić.



Komentarišući proteste organizovane u nekoliko gradova Srbije posle izbora, Vučić je rekao da uvek ima ljudi koji nisu zadovoljni izbornim rezultatima.

"To je demokratski proces. Niko nije intervenisao, dozvolili smo im da protestuju. To je pravi znak demokratije i kada imate sva prava na protest protiv nekoga bez bilo kakve smetnje i intervencije to je znak demokratije. Veoma sam ponosan na to", rekao je Vučić, dodajući da je na protestima u Beogradu u utorak bilo 4.700 ljudi.



Na komentar novinara da je otpor prema njemu i dalje prilično emotivan i intenzivan i da ga optužuju da koncentriše previše vlasti u svojim rukama, Vučić je rekao da niko ne može ništa da mu prigovori u pogledu ekonomskih rezultata njegove vlade.



"Ako pažljivo pročitate sve primedbe protiv mene videćete da je to više ili manje lična mržnja. Mogu li nešto da kažu o našem ekonomskom razvoju, o prvo usporavanju a zatim promeni putanje našeg javnog duga. Ne mogu. Smanjili smo nezaposlenost sa 25,9 na 13 odsto. Ako to nije dovoljno dobro, onda mi recite šta jeste", rekao je Vučić.



Što se tiče ekonomije, Vučić je rekao da je potrebno više uraditi na jačanju regionalne saradnje i da se zalaže za stvaranje regionalnog tržišta koje će imati 20 miliona ljudi i koje će moći da privuče mnogo više investitora, što će ojačati ekonomije svih zemalja.



U pitanju je "stara Jugoslavija plus Albanija", rekao je Vučić i dodao da je to "politička ideja ali bez ugrožavanja suvereniteta".



Na pitanje zašto misli da će druge zemlje prihvatiti takvu vrstu saradnje imajući u vidu tenzije u regionu, Vučić je odgovorio da je Tito to uradio.



"Bio je komunistički diktator, ali veoma pametan. Bravar, možete li da zamislite. Ali bio je veoma pametan. Znao je kako da poveže ljude. To je ono što nam treba, da povežemo ljude", izjavio je Vučić.



Premijer Srbije je ocenio da najveća opasnost od novih sukoba postoji u Bosni i Hercegovini, koja je "pravo bure baruta", ali da bosanski Srbi neće imati referendum o secesiji.